Dit kan binnekort Noorder- én Suider-Bokke weesJurie Roux – twee Springbokspanne. (Foto: Twitter) Jurie Roux, die uitvoerende hoof van die Suid-Afrikaanse Rugbyunie (Saru), het baie groot drome vir Suid-Afrikaanse rugby. Jare gelede, toe Oregan Hoskins nog die president van Saru was, is daar al beplan om in een van die Noordelike Halfrond se reekse te speel, en dit later uit te brei, selfs na Amerika. Dit het nou ‘n werklikheid geword, gebore uit noodweer, want die Cheethas en Southern Kings speel oor minder as drie weke in die Pro 14-reeks nadat hulle van hul Superrugbystatus gestroop is. Daar heers groot opgewondenheid, maar ek is bevrees dat Suid-Afrikaanse ondersteuners dalk ontnugter kan word as hulle wonderwerke verwag. Kom ons wees eerlik, die Cheetahs en Kings speel nie meer Superrugby nie omdat hulle nie die mas opgekom het nie, en finansieel gesukkel het. Boonop het albei spanne ‘n hele paar staatmakers verloor en gaan dit ‘n baie groot aanpassing wees. Die Kings wil juis vyf of ses spelers by die Lions leen. Engelse en Ierse winters, sagte en nat velde, koue en reën, klein stadions, en teenstanders wat in daardie toestande gedy. Boonop gaan daar van die spelers verwag word om vir minstens 16 maande sonder ‘n ruskans te speel voordat hulle eers aanstaande jaar in April/Mei ‘n blaaskans gaan kry. Roux het die afgelope naweek in die The Telegraph (Londen) die pot se deksel gelig oor wat kan voorlê. Volgens hom is dit glad nie onmoontlik nie om twee Springbok-spanne te kies, een vir die toetse in Junie en die Rugbykampioenskap, en een vir die toer aan die einde van die jaar. Hy het gesê dat as daar nog twee Suid-Afrikaanse spanne in die Noordelike Halfrond speel, kan dit ‘n werklikheid kan word. Beteken dit dan twee Springbokafigters, een vir die Suider-Bokke en een vir die Noorder-Bokke? Soos sake nou staan, is daar net vier spelers van die Cheetahs in die Springbokgroep van 34 is en nie een speler van die Kings nie, hoe gaan dit moontlik wees? Kom ons wees eerlik, die kans dat baie van die Suid-Afrikaners wat nou hul heil oorsee soek, gaan terugkeer, is baie skraal, want ons kan nie kers vashou met die euro en Japanse jen nie. Waar gaan ons genoeg spelers van gehalte kry vir agt volhoubare franchises? Ons moes dan juis twee Superspanne sny. Ja, vir die Noordelike Halfrond is dit soos manna uit die hemel om Suid-Afrikaanse spanne by hul kwynende reekse te betrek. Maar ons moet pasop dat ons nie ons vingers by ons Sanzaar-vennote verbrand nie.